Document ID: 32011D0284

ROZHODNUTIE KOMISIE
z 12. mája 2011
o postupe osvedčenia zhody stavebných výrobkov podľa článku 20 ods. 2 smernice Rady 89/106/EHS, pokiaľ ide o napájacie, ovládacie a komunikačné káble
[oznámené pod číslom K(2011) 3107]
(Text s významom pre EHP)
(2011/284/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky (1), a najmä na jej článok 13 ods. 4,
po porade so Stálym výborom pre stavebníctvo,
keďže:
(1)
Od Komisie sa vyžaduje, aby z oboch postupov osvedčenia zhody výrobku uvedených v článku 13 ods. 3 smernice 89/106/EHS vybrala čo najmenej náročný postup, ktorý je v súlade s požiadavkami na bezpečnosť. To znamená, že je potrebné rozhodnúť, či je pre daný výrobok alebo skupinu výrobkov existujúci systém podnikovej kontroly výroby výrobcu nevyhnutnou a postačujúcou podmienkou osvedčenia zhody, alebo či je z dôvodov týkajúcich sa súladu s kritériami uvedenými v článku 13 ods. 4 uvedenej smernice nevyhnutný zásah schváleného certifikačného orgánu.
(2)
Podľa článku 13 ods. 4 smernice 89/106/EHS sa vyžaduje, aby bol takto určený postup vyznačený v mandátoch a technických špecifikáciách. Je preto žiaduce vymedziť pojem výrobok alebo skupina výrobkov, ktorý sa používa v mandátoch a technických špecifikáciách.
(3)
Obidva postupy stanovené v článku 13 ods. 3 smernice 89/106/EHS sú podrobne opísané v prílohe III k uvedenej smernici. Je preto potrebné presne určiť metódy, ktorými sa tieto dva postupy musia vykonávať s ohľadom na prílohu III pre každý výrobok alebo skupinu výrobkov, keďže v prílohe III sa uprednostňujú určité systémy.
(4)
Postup uvedený v článku 13 ods. 3 písm. a) smernice 89/106/EHS zodpovedá systémom, ktoré sú stanovené v prvej možnosti bez priebežného dohľadu v druhej a tretej možnosti v oddiele 2 bode ii) prílohy III k smernici 89/106/EHS. Postup uvedený v článku 13 ods. 3 písm. b) zodpovedá systémom stanoveným v oddiele 2 bode i) prílohy III a v rámci prvej možnosti s priebežným dohľadom v oddiele 2 bode ii) prílohy III,
PRIJALA TOTO ROZHODNUTIE:
Článok 1
Zhoda výrobkov a skupín výrobkov stanovených v prílohe I sa osvedčuje postupom, pri ktorom je výrobca výlučne zodpovedný za systém podnikovej kontroly výroby zaisťujúci zhodu výrobku s príslušnými technickými špecifikáciami.
Článok 2
Zhoda výrobkov a skupín výrobkov stanovených v prílohe II sa osvedčuje postupom, pri ktorom je do posudzovania a dohľadu nad podnikovou kontrolou výroby alebo samotným výrobkom okrem systému podnikovej kontroly výroby prevádzkovaného výrobcom zapojený aj schválený certifikačný orgán.
Článok 3
Výber postupu osvedčenia zhody tak, ako sa stanovuje v prílohe III, sa vyznačí v zodpovedajúcich technických špecifikáciách.
Článok 4
Toto rozhodnutie je určené členským štátom.
V Bruseli 12. mája 2011

Labels: 7
3
1
0